Boerbone skil | Lomi
Posted on 2012/11/06 by Manewales
'n Week of wat voor ontbyt sit die kinders en boerbone skil (hulle het besluit dis wat hulle nou eers wil doen). En ek besef net weer hoekom kinders wat tuis leer meestal meer tyd het vir speel en tog dieselfde (en dalk selfs meer) leer as die in 'n skool.
Sien eerstens moes hulle mooi dink hoe hulle die boontjies gaan uitgedop kry (elkeen het sy/haar eie plan gemaak), daarby oefen hulle so baie. In die skool sou juffrou waarskynlik klei, knip en skeur met hulle moes doen om net dieselfde motoriese vaardighede te oefen. Daarby het hulle sommer 'n biologie les so onwetend ingewerk. Hulle leer van peule, hoe boontjies binne lyk, ens. Dis so 'n heerlike afsluiting van ons bone "les". Die laaste maande het hulle gesien hoe die boontjies ontkiem, groei, hoe die ruspers en slakke die plant verrinneweer, die blommetjies wat later piepklein peule geword het, en toe hoe die peule stadig maar seker uitgeswel het. En later vandag gaan ons die bone gaar maak en kry hulle sommer 'n huishoudkunde les by. Hoeveel tyd sou in 'n klas verband spandeer moes word om net al hierdie dinge vir hulle te leer?
Meestal ontleed mens dit nie so nie. Ons leef net ons gewone dag saam met ons kinders en staan dan verstom oor wat hulle iewers langs die pad geleer het.
Categories: Die woelwaters, Tuisonderrig	| 5 Kommentaar
5 thoughts on "Boerbone skil"
Ek weet mens 'doen' dit nie, maar kyk hier: http://wp.me/p2fFpu-1G
Ek groei lensies om te eet, en julle sal dit geniet! (ek groei deesdae Mung beans, en mostert saaidjies…lekker in slaai)
Dankie, Loli, Ek sal dit verseker probeer. Ek moet egter erken om iets hier aan die lewe te hou is 'n ander storie. Tussen slakke, ruspers en molle deur wen ek net nie. Om die mol probleem te oorkom plant ek maar in potte, maar vir die res. Sug. Die boerbone is tot dus ver al wat oorleef (en een fennel plantjie – hoe weet nugter). Gewoonlik vreet die slakke die plante binne 'n dag of 2 plat met die grond – Hulle kan net my pogings tot 'n groente/kruie tuin uit los nie. Dis seker nou maar een van daardie dinge as jy die vreugde het om so teen 'n wingerd te bly.
Nee wat, jong, die lensies groei ek ook in bottels…die kinders kan dit maklik self doen en eet binne 4 dae!!!!
Klink vir my ek het uiteindelik iets gevind wat die slakke "out manoeuvre". Die kinders sal dit geniet 🙂
En weet jy wat? Bv.na so paar dae, as mens nie als opgeet kan kry in slaai of op broodjies nie, dan gooi ek die goedjies in stirfry of selfs kerrie, sop …wat ookal jou verbeelding v. jou oplewer!